აპარტ ჯგუფი
აპარტ ჯგუფი — 2023 წელს დაარსებული დეველოპერული ჰოლდინგი, რომელიც აერთიანებს „აპარტ დეველოპმენტს“, „აპარტ შოურუმს“, „აპარტ ქონსთრაქშენსა“ და „აპარტ არქიტექტს“. ჰოლდინგის დირექტორი და 100%-იანი მეწილე ბექა ხოფერიაა. თავდაპირველად დაარსდა სამშენებლო კომპანია „აპარტ დეველოპმენტი“, ხოლო შემდგომ, 2019-2023 წლებში, მიემატა „აპარტ ქონსთრაქშენი“, „აპარტ შოურუმი“ და „აპარტ არქიტექტსი“. 2023 წელს კი ეს ყველა კომპანია „აპარტ ჯგუფის“ ქოლგის ქვეშ მოექცა და ამ სახელით აგრძელებს ოპერირებას. ჰოლდინგი თბილისსა და მისი შემოგარენის ტერიტორიაზე 20 ჰექტრამდე მიწის კაპიტალს ფლობს. კომპანიის კაპიტალი კი, 2023 წლის მონაცემებით, 60 მილიონს სცდება, შემოსავლები კი, ამავე წლის მონაცემებით, ჯამურად 250 მილიონია. 2021 წელს, „აპარტ დეველოპმენტი“ „საქართველოს ბიზნეს ასოციაციის“ ახალი წევრი გახდა. „აპარტ ჯგუფის“ შვილობილი სამშენებლო კომპანია „აპარტ დეველოპმენტი“, ძირითადად, თბილისში, კერძოდ კი ქალაქის ძველ უბნებში ახორციელებს პროექტებს. კომპანიის დამფუძნებლის თანახმად, ეს მათი ნიშაა ბაზარზე. ჯგუფის ფლაგმანი პროექტი არის „კრწანისი მარგალიტი“, რომელიც ძველ თბილისში მდებარეობს.